ከድምፃዊ ሃጫሉ ሁንዴሳ ግድያ በኋላ በተከሰቱ ጥቃቶች ለተጎዱ ሰዎች የ2.3 ሚሊዮን ዶላር ድጋፍ ሊደረግ ነው
የድምፃዊ ሃጫሉ ሁንዴሳን ግድያ ተከትሎ በተፈጠሩ ግጭቶችና ጥቃቶች ለተጎዱና ለተጠቁ ሰዎች ማቋቋሚያ የሚውል 2.3 ሚሊዮን ዶላር ለማሠራጨት፣ የክርስቲያን በጎ አድራጎትና ልማት ማኅበራት ጥምረትና (ሲሲአርዲኤ) ገንዘቡን ያሰባሰበው የሰሜን አሜሪካ የካህናት ማኅበር ማክሰኞ ጥቅምት 17 ቀን 2013 ዓ.ም. በኢንተርኮንቲኔንታል አዲስ ሆቴል በተካሄደ ዝግጅት ተፈራረሙ፡፡በሰሜን አሜሪካ ከሚኖሩ የተለያዩ ግለሰቦችና ድርጅቶች የተዋጣው ገንዘብ የአሜሪካ መንግሥት የገቢዎች ባለሥልጣን በሚጠይቀው መሠረት፣ የኦዲት ሪፖርት አቅርቦ ገንዘቡ ለታለመለት ዓላማ መዋሉን ማረጋገጥ የሚችልና በግብረ ሰናይ ተግባራት ረዥም ልምድ ያለው ድርጅት ተፈልጎ ሲሲአርዲኤ እንደተመረጠ የጠቆሙት፣ ከሰሜን አሜሪካ የመጡት የማኅበሩ ሰብሳቢ መስፍን ተገኘ (ዶ/ር) ናቸው፡፡ ገንዘቡ ሲሰበሰብ ዓላማው የሽብር ተግባራትን ለመደገፍ ነው የሚል ክስ ቀርቦባቸው፣ ጉዳዩ ይኼ እንዳልሆነ በማስረዳትና የመጨረሻ ተግባሩንም በኦዲት ሪፖርት ለማስታወቅ በመስማማት ከጥምረቱ ጋር ለመሥራት መወሰናቸውን ገልጸዋል፡፡ችግር የደረሰባቸው ሰዎች ቁጥር በየጊዜው የሚለዋወጥ እንደሆነና አሁን ለምን ያህል ሰዎች ድጋፉ እንደሚሠራጭ በግልጽ መናገር አዳጋች እንደሆነ በመግለጽ፣ የተጎዱት ወገኖች በየበረንዳውና በየመጠለያው እንደሚገኙ፣ መኖሪያ ቤታቸው የፈረሰባቸውና የሚለብሱትና የሚበሉት የሌላቸው እንደሆነ በጉብኝት መረጋገጡን አስረድተዋል፡፡በኦሮሚያ ክልልና በፌዴራል መንግሥት በኩል ተጎጂዎችን ለመደገፍ የሚበረታቱ እንቅስቃሴዎች መኖራቸውን በመግለጽ፣ ምንም እንኳን የገንዘብ ማሰባሰብና ተጎጂዎችን የመለየት ተግባራት ቢከናወኑም፣ በተግባር የታየ እንደሌለ የሲሲአርዲኤ ዋና ሥራ አስፈጻሚ ንጉሡ ለገሰ (ዶ/ር) ተናግረዋል፡፡ስለዚህ አሁን የተሰበሰበውን ገንዘብ ፣ ከቡና ኢንተርናሽናል ባንክ ጋር ከስምምነት መደረሱን፣ ባንኩም በበኩሉ አስተዋጽኦ ለማድረግም ቃል እንደገባ ተናግረዋል፡፡የቡና ኢንተርናሽናል ባንክ ተወካይ በመድረኩ በመቅረብ ባደረጉት ንግግር፣ ባንኩ ከሲሲአርዲኤ በሚሰጠው መረጃ መሠረት ገንዘቡን ለማሠራጨት የሰው ኃይልና ሌሎች ዝግጅቶችን ማድረጉን አስረድተዋል፡፡በመጀመርያ የመረጃ ማሰባሰብ ሥራ 2,170 አባወራዎችን ለመደገፍ ታቅዶ እንደነበር፣ ነገር ግን ድጋፍ እንደሚሰጥ የሰሙና ወደ ሌሎች አካባቢዎች ሄደው የነበሩ ሰዎች እየተመለሱ በመሆናቸው፣ ‹‹ቁጥሮች በየጊዜው እየተለዋወጡ ነው›› ያሉት ንጉሡ (ዶ/ር)፣ መረጃው እንደገና እየተጣራ እንደሆነና በቀጣይ ስድስት ወራት ውስጥ የገንዘብ ሥርጭቱን ለማጠናቀቅ ዝግጅት ማድረጋቸውንም አስታውቀዋል፡፡ከገንዘብ ድጋፍ በተጨማሪም ከፊት ለፊታቸው አስከፊ ድርጊቶች ሲከናወኑ የተመለከቱ በርካታ ሕፃናት መተኛት እንዳልቻሉና ችግር ላይ መሆናቸውን በመግለጽ፣ የሥነ ልቦና ድጋፎችን ለማድረግም ዝግጅቶች እንዳሉ ዋና ሥራ አስፈጻሚው አስታውቀዋል፡፡